36-årige Lars Jacobsen stopper ligesom Morten Olsen på det danske landshold, og det var absolut ikke den afsked, som højrebacken havde håbet på.

Danmark røg tirsdag ud af EM-playoffen, og straks derefter meddelte landstræner Morten Olsen, at han stopper med øjeblikkelig virkning.

Det samme gør 36-årige Lars Jacobsen.

- Jeg er i samme båd, det var også min sidste landskamp i dag. Alting har en afslutning, og jeg er ked af det på Mortens vegne. At vi ikke kunne bringe ham og Danmark til EM, siger Jacobsen og fortsætter:

- Sådan skulle det ikke være, og det er jeg brandærgerlig over. Det havde han ikke fortjent, men sådan er det.

Jacobsen kalder Olsen den bedste træner i sin karriere, og ser tilbage på en næsten ni år lang periode på landsholdet.

- Det er svært at finde noget positivt, når nu afslutning er blevet, som man absolut ikke havde håbet, men når det kommer lidt på afstand, så er jeg rigtig stolt over at have spillet 81 landskampe. Det er der ikke mange, der prøver. Det har betydet meget for min karriere, siger Jacobsen.

Jacobsen har udløb med Guingamp til sommer.

mikael@bold.dk